পাঠানকোটে হামলার তদন্তে ইতিবাচক পদক্ষেপ গ্রহণ করে ভারতের দেওয়া প্রমাণের ভিত্তিতে শুক্রবার এফআইআর দায়ের করল পাকিস্তান প্রশাসন। পাক পঞ্জাবের গুজরানওয়ালায় কাউন্টার-টেররিজম ডিপার্টমেন্ট বা সিটিডি-তে এই এফআইআর দায়ের করা হয়েছে। তবে, এফআইআর-এ কারও নাম করা হয়নি।
ভারতের দেওয়া প্রমাণের ভিত্তিতে পুলিশি এবং আইনি প্রক্রিয়া শুরু করার জন্যে এফআইআর দায়ের করা প্রয়োজন ছিল। পাঠানকোটে জঙ্গি হামলার জন্যে জৈশ-ই-মহম্মদ প্রধান মাসুদ আজহারকে দায়ী করেছে ভারত। ভারতের জাতীয় নিরাপত্তা উপদেষ্টা অজিত দোভালের তুলে দেওয়া তথ্যের উপরে নির্ভর করেই পাক কর্তৃপক্ষ এই এফআইআর দায়ের করেছে বলে জানা গিয়েছে। পাকিস্তান পেনাল কোডের ৩০২, ৩২৪ এবং ১০৯ ধারায় মামলা দায়ের করা হয়েছে। এ ছাড়াও, সন্ত্রাসবাদ প্রতিরোধ আইনের ৭ এবং ২১-১ ধারাও যুক্ত করা হয়েছে।
পাঠানকোটে হামলা চালানোর সময়ে জঙ্গিরা যে ফোন নম্বরগুলিতে যোগাযোগ করেছিল, এফআইআর-এ তারও উল্লেখ রয়েছে। এফআইআর দায়ের হওয়ায়, অভিযুক্ত যে কারোকে গ্রেফতার করে বিচারের জন্য আদালতে পেশ করা যাবে। ভারতের অভিযোগের ভিত্তিতে প্রায় এক ডজন সন্দেহভাজন জৈশ জঙ্গিকে গ্রেফতার করেছিল পাকিস্তান।
পঞ্জাব প্রদেশের আইনমন্ত্রী রানা সানাউল্লাহ দাবি করেছেন, পাঠানকোট হামলার সঙ্গে যুক্ত থাকার যথাযথ প্রমাণ পাওয়া গেলে মাসুদ আজহারকেও গ্রেফতার করা হবে। তদন্তের জন্য প্রয়োজনে ভারতের থেকে আরও তথ্য চাওয়া হবে বলেও জানিয়েছেন তিনি।

মাসুদ আজহারকে কি গ্রেফতার করবে পাকিস্তান? ফাইল চিত্র।
পাঠানকোটে হামলার পরেই জানুয়ারিতে ইসলামাবাদে নির্ধারিত ভারত-পাক বিদেশ সচিব পর্যায়ের বৈঠক অনির্দিষ্টকালের জন্য পিছিয়ে গিয়েছে। যদিও, দু’দেশের সম্পর্কে শীতলতা কাটানোর জন্য পাকিস্তানের তরফে এই পদক্ষেপ যথেষ্ট ইতিবাচক বলেই মনে করা হচ্ছে।
এদিকে, পাঠানকোট জঙ্গি হামলার তদন্তে নেমে ঘটনাস্থল ঘুরে দেখার পরে ভারতের জাতীয় তদন্তকারী সংস্থা বা এনআইএ-র গোয়েন্দাদের প্রাথমিক অনুমান, ছ’জন নয়, ২ জানুয়ারি পাঠানকোট বায়ুসেনা ঘাঁটিতে চার জঙ্গিই হামলা চালিয়েছিল।